Politimesteren i Oslo: – Det var det verst tenkelige som kunne skje 
Politimesteren i Oslo tar ansvar for systemsvikt etter drapet på Rahavy Varatharajan (30). Hun varsler en rekke nye tiltak etter en totalgjennomgang av saken. – Det var det verst tenkelige som kunne skje. Et liv gikk tapt i en sak som vi hadde jobbet med, sier politimester Ida Melbo Øystese om drapet på Rahavy Varatharajan (30). Oslo-politiet sa nei til Rahavys gjentatte forespørsler om voldsalarm og omvendt voldsalarm, etter at en mann brøt besøksforbudet han hadde mot henne en rekke ganger.  – Denne saken har gjort veldig inntrykk på oss alle.  Hun tok over som politimester i Oslo politidistrikt i fjor vår og sier hun har vært opptatt av problematikken med brudd på besøksforbud siden dag én. – Du sier jo at systemsvikten er ditt ansvar, hva mener du egentlig med det? – Min jobb som politimester er å sørge for at medarbeiderne har en tilstrekkelig kompetanse og kapasitet til å løse de oppgavene som de blir satt til. Saken er av familien til Rahavy omtalt som «et varslet drap».  – Når vi nå har gått gjennom dokumentene, så ser jeg at vi har systemsvikt og feil. Det er et systemansvar som ligger på mine skuldre. Og da er det viktig for meg å bare være ærlig og åpen om det. – Derfor forteller jeg at vi ser det, og at vi gjør noe med det, sier Øystese.  Feil kan skje – Det er klart at dette har jo vært en vekker for oss alle. Alle kjenner på denne saken og forstår nå hvor dramatisk dette er. Det skulle jo bare mangle at vi ikke sørger for at vi gjør alt det vi kan. – Nå bruker dere mye ressurser på å gå opp dette, i en sak hvor familien til offeret ser at hun ikke engang fikk en voldsalarm. – Jeg kan bare ane konturen av den smerten som de har. Og jeg forstår veldig godt at de er ikke fornøyde med oss, sier politimesteren.  – Hvorfor må det en slik sak til for at man skal kaste seg rundt og endrer på dette systemet? – Jeg tror denne saken har avdekket akkurat dette kompetansehullet vårt. Og det er jo fryktelig trist å tenke på. Samtidig så tenker jeg at vi i hvert fall får det opp i dagen og får gjort noe med det. Mangler verktøy Politimesteren sier at oslopolitiet har systemer, verktøy og egne fagmiljøer som ser på risiko for partnervold og for æresrelatert vold.  Men det har de ikke hatt i stalkingsaker. – Når de verktøyene vi har hatt fra før, ikke har vært presise nok, så kjenner jeg på at det er et ansvar som er mitt. Vi har rett og slett ikke satt medarbeiderne i stand til å kunne foreta en risikovurdering med de riktige verktøyene i denne type saker, sier Øystese og fortsetter: – Det å forutsi om noen kommer til å begå voldelige handlinger i fremtiden, er noe av det mest krevende vi gjør. Nå skal kunnskapshullet tettes og sakene prioriteres. – Vi setter dedikerte medarbeidere til dette. De skal være den faglige støtten som trengs når disse vanskelige risikovurderingene skal gjennomføres. Det er viktig for meg at ikke enkeltmedarbeidere blir sittende med denne type saker alene.  – Ja, for et spørsmål har jo vært; på hvilken måte har Oslopolitiet fulgt Riksadvokatens beskjed om å særskilt pådømme brudd på besøksforbud? – Ja, og dette er noe vi har jobbet med. Nå går vi gjennom alle «brudd på besøksforbud»-sakene, for jeg har et behov for at vi får oversikten her. Vi slipper ikke taket på dette, sier Øystese.  Når sakene er gjennomgått, lover Øystese konkrete tiltak i verktøykassen. Blant annet skal Oslo politidistrikt få: – Så er det jo slik at det hjelper ikke bare å lage en handlingsplan. Den må faktisk gjennomføres og vi må ha en god oversikt over at det faktisk skjer, sier Øystese. – Hvordan påvirker det dere og dine ansatte? – Vi har valgt et yrke der vi hver dag skal bidra til å beskytte mennesker og hjelpe mennesker som er i sin ytterste sårbarhet. Vi må alltid ta høyde for at ting går galt. Det må vi stå i. Men det betyr jo ikke at vi ikke blir påvirket når sånne hendelser som dette skjer, sier hun og fortsetter; – Jeg tenker det er viktig at vi ikke blir et følelsesløst politi. At vi tillater oss å kjenne på følelsene, samtidig som vi må være profesjonelle. Vi kan ikke stoppe opp. Jeg vil understreke at vi fortsatt må ta disse veldig vanskelige vurderingene. Og det er viktig at ikke medarbeiderne våre blir engstelige for å gjøre akkurat det. Feil kan alltid skje. Og når vi har på oss denne uniformen, så er det en del av den virkeligheten vi lever i.  – Men vi må å stoppe opp og tenke etter om det var noe vi kunne gjort annerledes. Det er det jeg gjør nå, avslutter hun. 
Politimesteren i Oslo, Ida Melbo Øystese, tar ansvar for systemsvikt i Rahavy-saken Rahavy Varatharajan ble drept av en mann som flere ganger brøt besøksforbudet Politiet sa nei til hennes forespørsler om voldsalarm og omvendt voldsalarm Politimesteren varsler flere tiltak, inkludert bedre risikovurdering og bruk av dedikerte fagpersoner Hendelsen har vekket Oslo-politiet og understreker viktigheten av å håndtere volds- og stalkingsaker effektivt